**PREDAVANJE O ZAŠTITI HRVATSKE RUKOPISNE BAŠTINE**

U organizaciji Ogranka Matice hrvatske u Svetoj Nedelji, Književnog odjela Matice hrvatske i Aktiva hrvatskoga jezika Osnovne škole Sveta Nedelja dana 22. rujna 2016. godine *Osnovnu školu Sveta Nedelja* posjetila je profesorica Lahorka Plejić Poje, izv. prof. dr sc. Odsjeka za kroatistiku *Filozofskog Fakulteta Sveučilišta u Zagrebu*. Povodom *Međunarodnoga dana kulturne baštine*, goste, članove Matice hrvatske, za profesore i učenike osmih razreda održala je predavanje o *zanemarenoj baštini starih rukopisa.*

Prisutni gosti i učenici slušali su o starim rukopisima knjiga, pojavi tiskarskog stroja, znamenitoj Veneciji koja je bila europsko tiskarsko središte, benediktinskim radionicama i prepisivanju knjiga na pergameni, proizvodnji papira u Europi i porastu broja tvornica – proizvođača papira. Prof. dr. Plejić Poje predavanje je nastavila kratkim predstavljanjem Marka Marulića, Petra Zoranića i Ivana Gundulića – najvećih imena hrvatske književnosti koji su za svoga života doživjeli i nekoliko tiskanih izdanja svojih književno-umjetničkih ostvarenja.

Prof. Ervin Škacan našoj je gošći poklonio teorijski priručnik *Fundamentum cantus gregoriani seu choralis – Osnove gregorijanskog ili koralnog pjevanja* autora Mihaela Šiloboda Bolšića.

Prekrasno druženje je završeno s nekoliko pitanja koja je učenica 8.a razreda, Domenica Čop, postavila našoj gošći.

* Mislite li da su u srednjem vijeku ljudi više cijenili knjige nego što je to slučaj danas?
* *Da, u srednjem su ih vijeku zasigurno više cijenili. Bile su cijenjene jer su se izrađivale ručno, ukrašavale se i predstavljale su pravo bogatstvo. Cijenili su ih oni koji su znali što predstavlja knjiga, uglavnom su to bili učeni ljudi i ljudi iz visokih društvenih slojeva. No, čak ih je i puk cijenio jer je imao mogućnosti vidjeti ih u crkvi i samim time je znao da se radi o nečemu dragocjenom.*
* Je li isti doživljaj čitati tiskanu knjigu i, na primjer, knjigu na internetu?
* *Iako knjige čitamo i na internetu, bilo bi lijepo imati naviku čitanja knjige u otisnutom izdanju u slučaju da nestane struje pa se učenici ili studenti ne mogu spojiti na kompjutor, mobitel ili internet.*
* Kako to da ste se opredijelili upravo za Stariju hrvatsku književnost?
* *Zato jer je to staromodno (smijeh). Dvije sam godine na Fakultetu slušala Stariju hrvatsku književnost i odslušala brojna zanimljiva predavanja svojih profesora, što me motiviralo da se i sama počnem baviti upravo tim razdobljem književnosti.*

Učenicima je ovo predavanje, u najmanju ruku, bilo i više nego zanimljivo. Prof.dr.Lahorka Plejić Poje učenicima je poručila: „Knjiga ili internet, svejedno, samo čitajte!“

Dakle, dragi učenici, čitajte! Čitanje ima glavnu ulogu u stjecanju obrazovnih kompetencija i izravno je povezano s cjeloživotnim učenjem.

Petra Birman, prof.